Kljub visoki hvali, ki jo za Tinetom Debeljakom ponavlja o **Francetu Balantiču** nekaj večidel katoliških poznavalcev literature, ne morem najti v tem mladeniču, ki je zgorel v hiši, katero so z belogardistično posadko vred uničili partizani, ne posebne človeške veličine pa tudi ne izrednega pesniškega daru. Glede prve vidim v njem tipično slovenskega pubertetnega vernika, ki vidi s svojimi občudovalci vred človeški poglavitni greh v spolnem življenju, in to v času državljanske vojne, v katerem bi lahko vsakdo od njih opazil strahotnejše grehe sovraštva, krvoločnosti, prostaškega sadizma, da seveda o narodnem izdajstvu ne govorimo. Operi se spolnosti in že si zrel za pravega in izvoljenega služabnika gospoda boga, do kakršnega je ta poet stremel in baje tudi dozorel po svojem vstajenju iz greha spolnosti. Čudna in resnično perverzna moralistika, zelo značilna za naše provincialno katolištvo. Kar pa se tiče poetske nadarjenosti, mu je povsem ne odrekam, dasi je zelo daleč od tega, »da ne bi Balantič mogel napisati slabega verza«. Napisal je veliko slabih, in to dovolj neodgovorno. Deloma ga je v to gnala sonetska ambicija, zaradi katere se je moral posluževati vsakršnih pesniško ustreznih in neustreznih rim, pa tudi celih stihov. Kolikšna je bila ta ambicija, je lahko presoditi po njegovem načrtu o sonetnem vencu sonetnih vencev, ki naj bi ga napolnil s svojim pubertetno religioznim izkustvom: naloga, ki jo je namesto njega s podobno zmožnostjo opravil Šarabon. Nekako tako zrelost inpesniško sposobnost kažejo tudi Balantičevi odzivi o smrti, ki jo je nemara lahko slutil, dasi ne tako izrazito ognjene, kakor bi nas radi prepričali njegovi občudovalci, ki mu skušajo glede tega podtakniti nekakšne preroške slutnje, kakršne sta v resnici imela in izpovedala samo Srečko Kosovel in Ivo Brnčič. V Balantičevih pesmih naletimo nekajkrat na pobožne vzdihe, ki so nemara iskreni:

Gospod, končaj, o končaj mi z življenjem! ... čas me obdal je s krvavim žarenjem, bolj gnusnim kot dah je nečiste bolezni!

Vzdihi mu kdaj postajajo zahtevnejši:

Kaj čakaš, ko mi nočeš dati nad,

da kdaj podrl bi težki strop temnice, ki vanjo vrgle so me rojenice,

glej, prosim te, naj kmalu bom gnilad, kdaj že neme vse življenju so zdravice!

In ta pesmar, da ni mogel napisati slabega stiha? Tu jih je v isti zvezi še nekaj:

Kot jeklo smrt se mi v telo pogreza, nihče strdelih curkov ne prestreza, kako so težke jagode prevar!

Vendar sveta zasanjan sem vrtnar,

v samoto gonijo me rojenice,

viharji rož mi trgajo nosnice.

/

Po prvem dostojnem stihu – nametano besedovanje

brez zvez in brez vsake ubranosti. In še:

Mlakuže senc so vedno ožje, ožje, vse riše žalost v svetlem srcu plivka, kaj bi z bridkostjo ob slovesu bilka, zdaj pridi, Smrt, odvrgel sem orožje!

Kaj naj se tu izraža? Ali pa v naslednjih stihih:

Odpadel na črna bom tla,

saj dišim že kot gnila trava in listje,

trohnim že, moj dih in moj glas ves nečist je, smrt mi v očeh plapola.

In naposled še primer nekoliko jasnejšega čustva spričo smrti:

Ležim v globini tiho, tiho,

v dolini mrzel je večer in pust. Pri meni noč je in mi sveti.

Joj, lep je molk 's prstjo zasutih ust!

Tudi to je kalno čustvo, kakršno se izraža v vseh prejšnjih navedbah. Nekaj slabo izražene smrtne groze je tu in tam v njem in vendar ga vodi pot smrti k bogu, k luči. V vsem tem ni nič človeško pomembnega in še manj pesniško zrelega ali celo pretresljivega.

Josip Vidmar: *Mrtvaški ples,* str. 93–96

*Vidmarjeva premišljevanja o smrti ter mnogimi čustvenimi in miselnimi variacijami, ki so jih o njej izpovedali slovenski liriki od Prešerna do Fritza.*

Franc Zadravec